This book was first published in the United States

by BroadStreet Publishing Group LLC, 8646 Eagle Creek Circle, Suite 210, Savage, MN 55378 with the title:

The Chosen presents: A Blended Harmony of the Gospels,

Copyright © 2022 The Chosen, LLC. Translated by permission.

Copyright © 2024, Harmat Kiadó

Minden jog fenntartva. All rights reserved.

A kiadvány az 1975-ben megjelent és 2014-ben revideált új fordítású Biblia szövegének felhasználásával készült.

© Magyar Bibliatársulat Alapítvány, 1975, 1990, 2014. Felhasználás a Magyar Bibliatársulat engedélyével.

Az Előszó és a Bevezető című fejezeteket fordította:

Szabadi István

ISBN 978 963 288 903 0

Kérjük, hogy a szerzők jogait tiszteletben tartva a könyvet ne másolja, ne tárolja visszakereshető rendszerben, ne tegye közzé sem elektronikus, sem más formában, a mű felhasználásához kérje a kiadó engedélyét.

Előszó Dallas és Amanda Jenkins

Néhány éve hallottuk a következő lenyűgöző történetet egy Iránban szolgáló misszionáriustól, aki csapatával Bibliákat osztogatott az embereknek. Mivel abban az országban keresztény könyveket birtokolni illegális, a Bibliákat az éj leple alatt, egy furgon titkos rekeszébe rejtve kellett kihordaniuk.

Egyik éjjel a csapat épp egy találkozóra tartott, amikor az autójuk lerobbant. Miközben igyekeztek rájönni, hogy mi lehet a baj, egy férfi lépett oda hozzájuk, és tört angolsággal ezt mondta:

– Nálatok Biblia.

Mivel féltek a titkosrendőrségtől, nem vallottak színt.

– Nálatok Biblia – ismételte az idegen.

A csapat tovább hezitált. Nem tudták, hogyan reagáljanak, és féltek a következményektől.

– Isten mondta – folytatta a férfi. – Állj itt, várj Biblia!

Nos, ebben az esetben…

– Igen, van nálunk Biblia.

Az összes példányt átadták neki. Már indulni készült, amikor a csapat felajánlotta, hogy elmennek vele, és szólnak néhány szót a falubelieknek, de ahogy eltűnt a sötétben, még hallották, ahogy ezt feleli:

– Nem. Biblia szól.

Ezt a két szót – és az egész történetet – azóta sem tudjuk kiverni a fejünkből. Hiszen a Biblia valóban elég, a lapjain olvasható történethez nem kell kiegészítés, az maga a teljes üzenet az új élet lehetőségéről Jézusban, a világ régóta várt Megváltójában. Ő az, akiért a The Chosen (A kiválasztottak) című filmsorozatot is készítettük.

És itt jön képbe ez a könyv. Mi történetmeséléssel foglalkozunk, így különleges élménynek tartjuk, hogy az evangéliumot ebben a könyvben egy gördülékeny, könnyen érthető elbeszélésként olvashatjuk. Mivel szeretjük a Bibliát, nagy öröm számunkra, hogy a sorozattal ellentétben ennek a kiadványnak minden szava „Istentől ihletett, és hasznos a tanításra, a feddésre, a megjobbításra, az igazságban való nevelésre; hogy az Isten embere tökéletes és minden jó cselekedetre felkészített legyen” (2Timóteus 3,16–17).

Nagy áldás, hogy létrehozhattuk a The Chosen sorozatot, de igazság szerint az csak egy sorozat.

Mi viszont ezért, a Bibliáért tesszük, amit teszünk.

Más szavakkal úgy is mondhatnánk, kedves olvasó: Biblia szól.

Dallas és Amanda Jenkins

Bevezetés Steve Laube

Hatalmas megtiszteltetés és kiváltság számomra, hogy ezen a projekten dolgozhattam. A négy evangélium – Máté, Márk, Lukács és János evangéliuma – Isten ihletett igéjének a része, amit Szentírásként olvasunk. Különböző stílusban ugyan, de mind azért születtek, hogy pontos történelmi tényeket igyekezzenek átadni Isten akaratának megfelelően. Aki gondosan áttanulmányozza ezt a négy beszámolót, annak a fejében végül egyetlen nagy történetté, egységes eseménysorrá állnak össze.

Azonban nem könnyű a négy evangéliumot egyensúlyba hozni úgy, hogy egyetlen koherens narratívát alkossanak. Modern korunk mindent időrendben mesél, a digitális világ lenyomatainak hála ráadásul gyakran időbélyegekkel ellátva, mintha egy dokumentumfilmet szemlélnénk, az 1. századi szerzők viszont nem így gondolkodtak vagy írtak, sőt néhány történet egyenesen csak egyik vagy másik leírásban szerepel.

A kutatók az évszázadok során úgy oldották meg ezt a nehézséget, hogy az evangéliumok szövegét párhuzamos oszlopokba, harmóniákba rendezték. Mások oszlopok helyett egyetlen történetté akarták összefűzni a négy szöveget. Kr. u. 160-ban Tatianosz, egy szíriai keresztény megírta Diatesszaron című művét, melyben egyetlen folyamatos cselekményt alkotott a négy evangéliumból. Más közismert szerzők – Szent Ágoston vagy Kálvin János – olyan módon írták meg kommentárjukat, hogy az evangéliumok párhuzamos, összefüggő jellegét mutassák be. Ezt a régi gyakorlatot folytatva mi is valami hasonlót tettünk: egyesített evangéliumharmóniát szerkesztettünk.

Könyvünk célja, hogy Jézus történetét egyetlen zökkenőmentes narratívaként adjuk át. A versszámozást (ami először 1551-ben került a Bibliába) kihagytuk, hogy ne zavarja meg az olvasás élményét; alcímekkel láttuk el a természetes módon elkülönülő jeleneteket vagy témákat, hogy az olvasó könnyebben értse a gondolatmenetet; továbbá a történetet negyven olvasmányra osztottuk, hogy napról napra elmélkedhessünk Jézus életén.

A könyv teljes egészében a négy evangélium szövegét tartalmazza, csak az azonos, párhuzamos mondatokat nem ismételtük meg. Nem célunk, hogy ez a kiadvány a Szentírás helyére lépjen, ahogyan az az eredeti formájában rendelkezésünkre áll, ezért szerepel a könyv végén egy igehelymutató minden alfejezethez, hogy az olvasó alaposabban beleáshassa magát magába a bibliai szövegbe.

Azt reméljük, könyvünk arra bátorítja majd az olvasót, hogy elmerüljön a valaha volt legnagyszerűbb történetben. Jézus mindennek a középpontja. János apostol remekül megfogalmazza ezt evangéliumában: „Ezek pedig azért írattak meg, hogy higgyétek: Jézus a Krisztus, az Isten Fia, és e hitben életetek legyen az ő nevében.” (János 20,31)

Steve Laube

1.

Az Ige testté lett

Jézus Krisztus, az Isten Fia evangéliumának kezdete. Miután sokan vállalkoztak már arra, hogy írásba foglalják a közöttünk beteljesedett eseményeket úgy, amint ránk hagyták azok, akik kezdettől fogva szemtanúi és szolgái voltak az igének: magam is jónak láttam, hogy miután elejétől kezdve mindennek pontosan utánajártam, szép rendben megírjam neked, nagyra becsült Teofilosz, hogy meggyőződhess annak a megbízhatóságáról, amire tanítottak.

Kezdetben volt az Ige, és az Ige Istennél volt, és az Ige Isten volt. Ő kezdetben Istennél volt. Minden általa lett, és nélküle semmi sem lett, ami létrejött. Benne élet volt, és az élet volt az emberek világossága. A világosság a sötétségben fénylik, de a sötétség nem fogadta be.

Megjelent egy ember, akit Isten küldött, akinek a neve János. Ő tanúként jött, hogy bizonyságot tegyen a világosságról, hogy mindenki higgyen általa. Nem ő volt a világosság, de bizonyságot kellett tennie a világosságról.

Az Ige volt az igazi világosság, amely megvilágosít minden embert: ő jött el a világba. A világban volt, és a világ általa lett, de a világ nem ismerte meg őt: a saját világába jött, de az övéi nem fogadták be őt. Akik pedig befogadták, azoknak hatalmat adott arra, hogy Isten gyermekeivé legyenek; mindazoknak, akik hisznek az ő nevében, akik nem vérből, sem a test, sem a férfi akaratából, hanem Istentől születtek.

Az Ige testté lett, közöttünk lakott, és láttuk az ő dicsőségét, mint az Atya egyszülöttjének dicsőségét, telve kegyelemmel és igazsággal. János bizonyságot tett róla, és azt hirdette: Ő volt az, akiről megmondtam: Aki utánam jön, nagyobb nálam, mert előbb volt, mint én. Mi pedig valamennyien az ő teljességéből kaptunk kegyelmet kegyelemre. Mert a törvény Mózes által adatott, a kegyelem és az igazság Jézus Krisztus által jött el. Istent soha senki sem látta: az egyszülött Isten, aki az Atya kebelén van, az jelentette ki őt.

Jézus Krisztus származása

Jézus Krisztusnak, Dávid fiának, Ábrahám fiának nemzetségkönyve:

Ábrahám fia volt Izsák, Izsák fia Jákób, Jákób fiai pedig Júda és testvérei. Júda fia volt a Támártól született Pérec és Zerah, Pérec fia Hecrón, Hecrón fia pedig Rám. Rám fia volt Ammínádáb, Ammínádáb fia Nahsón, Nahsón fia Szalmón. Szalmón fia volt Ráhábtól Bóáz, Bóáz fia Ruthtól Óbéd, Óbéd fia Isai. Isai fia volt Dávid király.

Dávid fia volt Salamon, Úriás feleségétől. Salamon fia volt Roboám, Roboám fia Abijjá, Abijjá fia pedig Ászá. Ászá fia volt Jósáfát, Jósáfát fia Jórám, Jórám fia Uzzijjá. Uzzijjá fia volt Jótám, Jótám fia Áház, Áház fia Ezékiás. Ezékiás fia volt Manassé, Manassé fia Ámón, Ámón fia Jósiás. Jósiás fia pedig Jekonjá és testvérei, a babiloni fogságba vitel idején.

A babiloni fogságba vitel után: Jekonjá fia volt Sealtíél, Sealtíél fia Zerubbábel. Zerubbábel fia volt Abíhúd, Abíhúd fia Eljákím, Eljákím fia pedig Azór. Azór fia volt Cádók, Cádók fia Jákín, Jákín fia Elíhúd. Elíhúd fia volt Eleázár, Eleázár fia Mattán, Mattán fia Jákób. Jákób fia volt József, férje annak a Máriának, akitől Jézus született, akit Krisztusnak neveznek.

Összesen tehát Ábrahámtól Dávidig tizennégy nemzedék, Dávidtól a babiloni fogságba vitelig is tizennégy nemzedék, a babiloni fogságba viteltől Krisztusig szintén tizennégy nemzedék.

[Amikor megkezdte szolgálatát,] Jézus mintegy harmincesztendős volt, és úgy gondolták róla, hogy József fia, ez pedig Élié; ez Mattáté, ez Lévié, ez Melkíé, ez Jannajé, ez Józsefé, ez Mattitjáé, ez Ámószé, ez Náhumé, ez Heszlié, ez Naggajé, ez Mahaté, ez Mattitjáé, ez Simíé, ez Jószeké, ez Jódáé; ez Jóhánáné, ez Résáé, ez Zerubbábelé, ez Sealtíélé, ez Nérié, ez Melkíé, ez Addíé, ez Kószámé, ez Elmadámé, ez Éré; ez Jósuáé, ez Elíézeré, ez Jórímé, ez Mattáté, ez Lévié, ez Simeoné, ez Júdáé, ez Józsefé, ez Jónámé, ez Eljákímé; ez Meleáé, ez Mennáé, ez Mattattáé, ez Nátáné, ez Dávidé, ez Isaié, ez Óbédé, ez Bóázé, ez Szalmóné, ez Nahsóné, ez Ammínádábé, ez Adminé, ez Arnié, ez Hecróné, ez Pérecé, ez Júdáé; ez Jákóbé, ez Izsáké, ez Ábrahámé, ez Táréé, ez Náhóré, ez Szerúgé, ez Reúé, ez Pelegé, ez Héberé, ez Selahé, ez Kénáné, ez Arpaksadé, ez Sémé, ez Nóéé, ez Lámeké; ez Metúselahé, ez Énóké, ez Járédé, ez Mahalalélé, ez Kénáné, ez Enósé, ez Sété, ez Ádámé; ez pedig az Istené.

Keresztelő János születésének ígérete

Heródesnek, Júdea királyának idejében élt egy pap, név szerint Zakariás, Abijjá rendjéből; a felesége, Erzsébet Áron leányai közül való volt. Igazak voltak mindketten Isten előtt, és feddhetetlenül éltek az Úr minden parancsolata és rendelése szerint. Nem volt gyermekük, mert Erzsébet meddő volt, és már mindketten idősek voltak.

Történt pedig egyszer, hogy amikor rendjének beosztása szerint papi szolgálatát végezte Isten előtt, a papi szolgálat szokott módja szerint, sorsolással őt jelölték ki arra, hogy bemenjen az Úr templomába, és bemutassa az illatáldozatot. Az egész nép pedig kint imádkozott az illatáldozat órájában. Ekkor megjelent neki az Úr angyala, és megállt az illatáldozati oltár mellett jobb felől. Amikor Zakariás meglátta, megrettent, és félelem szállta meg, de az angyal így szólt hozzá:

– Ne félj, Zakariás, meghallgatásra talált a te könyörgésed: feleséged, Erzsébet fiút szül neked, akit nevezz Jánosnak. Örömöd lesz ő és vigasságod, és sokan örülnek majd az ő születésének, mert nagy lesz ő az Úr előtt, bort és részegítő italt nem iszik, és már anyja méhétől fogva betelik Szentlélekkel, Izráel fiai közül sokakat visszatérít majd az Úrhoz, az ő Istenükhöz, és őelőtte jár Illés lelkével és erejével, hogy az atyák szívét a gyermekekhez térítse, és az engedetleneket az igazak lelkületére, hogy felkészült népet állítson az Úr elé.

– Miből tudom meg ezt? – szólt Zakariás. – Hiszen én már öreg vagyok, és a feleségem is igen idős.

Az angyal pedig így válaszolt:

– Én Gábriel vagyok, aki az Isten színe előtt állok. Elküldött engem, hogy beszéljek veled, és meghozzam neked ezt az örömhírt. De íme, most megnémulsz, és nem tudsz megszólalni egészen addig, amíg ezek végbe nem mennek, mert nem hittél szavaimnak, amelyek be fognak teljesedni a maguk idejében.

A nép várta Zakariást, és csodálkozott, hogy olyan sokáig marad a templomban. Amikor mégis kijött, nem tudott hozzájuk szólni, és megértették, hogy látomást látott a templomban. Ő pedig csak integetett nekik, de néma maradt.

Amikor leteltek papi szolgálatának napjai, hazament. E napok után fogant felesége, Erzsébet, és öt hónapon át nem mutatkozott.

– Így tett velem az Úr azokban a napokban – mondta –, amikor gondja volt arra, hogy elvegye gyalázatomat az emberek előtt.

Jézus születésének ígérete

A hatodik hónapban pedig Isten elküldte Gábriel angyalt Galilea egyik városába, Názáretbe egy szűzhöz, aki a Dávid házából származó József jegyese volt. A szűznek pedig Mária volt a neve. És hozzálépve így szólt az angyal:

– Üdvözlégy, kegyelembe fogadott, az Úr veled van!

Mária megdöbbent e szavakra, és fontolgatta, mit jelenthet ez a köszöntés.

– Ne félj, Mária – szólt az angyal –, mert kegyelmet találtál Istennél! Íme, fogansz méhedben, és fiút szülsz, akit nevezz Jézusnak. Nagy lesz ő, és a Magasságos Fiának nevezik majd; az Úr Isten neki adja atyjának, Dávidnak a trónját, ő pedig uralkodik a Jákób házán örökké, és uralkodásának nem lesz vége.

– Hogyan lehetséges ez, mivel én férfit nem ismerek? – kérdezte Mária.

Az angyal így válaszolt neki:

– A Szentlélek száll reád, és a Magasságos ereje árnyékoz be téged, ezért a születendőt is Szentnek nevezik majd, Isten Fiának. Íme, Erzsébet, a te rokonod is fiút fogant öregségére, és már a hatodik hónapjában van az, akit meddőnek mondanak, mert Istennek semmi sem lehetetlen.

– Íme, az Úr szolgálóleánya: történjék velem a te beszéded szerint! – mondta Mária.

És eltávozott tőle az angyal.

2.

Mária Erzsébetnél

Azokban a napokban útra kelt Mária, és sietve elment a hegyvidékre, Júda egyik városába. Bement Zakariás házába, és köszöntötte Erzsébetet. Amikor Erzsébet meghallotta Mária köszöntését, megmozdult a magzat a méhében. Betelt Erzsébet Szentlélekkel, és hangos szóval kiáltotta:

– Áldott vagy te az asszonyok között, és áldott a te méhed gyümölcse! Hogyan lehetséges, hogy az én Uram anyja jön el énhozzám? Mert íme, amint meghallottam köszöntésed, ujjongva mozdult meg méhemben a magzat. Boldog, aki elhitte, hogy beteljesedik mindaz, amit az Úr mondott neki.

Mária éneke

Mária pedig ezt mondta:

Magasztalja lelkem az Urat,

és ujjong az én lelkem megtartó Istenemben,

mert rátekintett szolgálóleányának megalázott voltára:

és íme, mostantól fogva boldognak mond engem minden nemzedék,

mert nagy dolgokat tett velem a Hatalmas,

és szent az ő neve,

irgalma megmarad nemzedékről nemzedékre az őt félőkön.

Hatalmas dolgot cselekedett karjával,

szétszórta a szívük szándékában felfuvalkodottakat.

Hatalmasokat döntött le trónjukról,

és megalázottakat emelt fel;

éhezőket látott el javakkal,

és bővelkedőket küldött el üres kézzel.

Felkarolta szolgáját, Izráelt,

hogy megemlékezzék irgalmáról,

amint kijelentette atyáinknak,

Ábrahámnak és az ő utódjának mindörökké.

Mária Erzsébettel maradt mintegy három hónapig, azután visszatért otthonába.

Keresztelő János születése

Amikor pedig eljött Erzsébet szülésének ideje, fiút szült. Meghallották a szomszédai és a rokonai, hogy milyen nagy irgalmat tanúsított iránta az Úr, és vele együtt örültek.

A nyolcadik napon eljöttek körülmetélni a gyermeket, és apja nevéről Zakariásnak akarták nevezni. Anyja azonban megszólalt, és ezt mondta:

– Nem, hanem János legyen a neve.

– Senki sincs a rokonságodban, akit így hívnának – mondták neki.

Ekkor intettek az apjának, hogy milyen nevet akar neki adni. Ő pedig egy írótáblát kért, és ezt írta rá: “János a neve.” Mindnyájan elcsodálkoztak. És azonnal megnyílt Zakariás szája, megoldódott a nyelve, beszélni kezdett, és áldotta az Istent. Valamennyi szomszédját félelem szállta meg, és Júdea egész hegyvidékén beszéltek minderről. Akik meghallották, szívükbe vésték, és így szóltak:

– Vajon mi lesz ebből a gyermekből?

Az Úr keze pedig valóban vele volt.

Zakariás éneke

Apja, Zakariás, betelt Szentlélekkel, és így prófétált:

Áldott az Úr, Izráel Istene,

hogy meglátogatta és megváltotta az ő népét.

Erős szabadítót támasztott nekünk

szolgájának, Dávidnak házából,

amint kijelentette azt szent prófétái által

örök időktől fogva,

hogy megszabadítson ellenségeinktől,

és mindazok kezéből, akik gyűlölnek minket;

hogy irgalmasan cselekedjék atyáinkkal,

és megemlékezzék szent szövetségéről,

arról az esküről, amellyel megesküdött atyánknak, Ábrahámnak;

és megadja nekünk,

hogy ellenségeink kezéből megszabadulva,

félelem nélkül szolgáljunk neki,

szentségben és igazságban őelőtte életünk minden napján.

Téged pedig, kisgyermek,

a Magasságos prófétájának neveznek majd,

mert az Úr előtt jársz, hogy elkészítsd az ő útjait,

hogy megtanítsd népét az üdvösség ismeretére

bűneik bocsánata által,

Istenünk könyörülő irgalmáért,

amellyel meglátogat minket a felkelő nap a magasságból,

hogy világítson azoknak,

akik sötétségben és a halál árnyékában lakoznak,

hogy lábunkat a békesség útjára igazítsa.

A kisgyermek pedig növekedett, és erősödött lélekben, és a pusztában élt addig a napig, amíg meg nem kezdte küldetését Izráelben.

Tartalom

Előszó (Dallas és Amanda Jenkins)

Bevezetés (Steve Laube)

1.

Az Ige testté lett

Jézus Krisztus származása

Keresztelő János születésének ígérete

Jézus születésének ígérete

2.

Mária Erzsébetnél

Mária éneke

Keresztelő János születése

Zakariás éneke

Jézus születése

A pásztorok látogatása

Jézus bemutatása a templomban

3.

A napkeleti bölcsek imádják Jézust

Menekülés Egyiptomba

Visszatérés Názáretbe

A tizenkét éves Jézus a templomban

Keresztelő János

Jézus megkeresztelése

4.

Jézus megkísértése

Keresztelő János bizonyságtétele

Jézus első követői

A kánai menyegző

Jézus megtisztítja a templomot

5.

Nikodémus Jézusnál

Keresztelő János öröme

Jézus Júdeából Samáriába megy

Jézus és a samáriai asszony

Lelki aratás

6.

Jézus megérkezik Galileába

Jézus meggyógyítja a kapernaumi királyi tisztviselő gyermekét

Jézus Názáretben

Jézus Kapernaumban telepedik le

A négy halász elhívása

Jézus tisztátalan lelket űz ki

Jézus meggyógyítja Péter anyósát

7.

Jézus tanít és gyógyít Galileában

Jézus meggyógyít egy leprást

Jézus meggyógyítja a bénát

Jézus elhívja Mátét

Jézus tanítása a böjtről

Jézus beteget gyógyít szombaton a Betesda tavánál

8.

Jézus tanítása a szombati gyógyításról

Kalásztépés és gyógyítás szombaton

Jézus elvonul, de a sokaság követi őt

A tizenkét tanítvány elhívása

9.

A hegyi beszéd

Kik a boldogok?

Só és világosság

A törvény magyarázata

Az imádkozás

10.

Az igazi kincs

Isten gondviselése

Alázat és bölcsesség

Szoros kapu, keskeny út

A kősziklára épített ház

Jézus meggyógyítja a kapernaumi százados szolgáját

Jézus feltámasztja a naini ifjút

11.

Keresztelő János kérdése és Jézus válasza

Jézus kárhoztatja a meg nem térő városokat

A bűnös nő megkeni Jézus lábát

Jézus igazi rokonai

12.

A magvető

A búza és a konkoly, a mustármag és a kovász

Az elrejtett kincs, az igazgyöngy és a háló

13.

Jézus lecsendesíti a tengert

Jézus meggyógyít két gadarai megszállottat

Betegek, vakok és megszállottak meggyógyítása

Jézus Názáretben

14.

Jézus kiküldi tanítványait

Keresztelő János halála

Jézus elvonul, hogy megpihenjen

15.

Ötezer ember megvendégelése

Jézus a tengeren jár

Az élet kenyere

16.

A tanítványok zúgolódása

Jézus testvérei nem hisznek benne

Jézus tanítása a tisztaságról

A kánaáni asszony

Gyógyítások Tízvárosban

Négyezer ember megvendégelése

17.

A farizeusok jelt kívánnak

Péter vallástétele

Jézus először beszél haláláról és feltámadásáról

Jézus követése

Jézus megdicsőülése

A holdkóros fiú meggyógyítása

18.

Jézus másodszor beszél haláláról és feltámadásáról

Jézus megfizeti a templomadót

Ki a legnagyobb?

Testvériség a gyülekezetben

A gonosz szolga

Jézust nem fogadják be egy samáriai faluban

Jézus követése

19.

Jézus a lombsátorünnepen tanítani kezd

Az élő víz

A házasságtörő asszony

Jézus a világ világossága

20.

Az igazság szabaddá tesz

Jézus kiküldi hetvenkét tanítványát

Az irgalmas samaritánus

Mária és Márta

21.

Jézus imádkozni tanít

Jézust Belzebub szövetségesének mondják

Jónás jele

Jézus beszéde a farizeusok és a törvénytudók ellen

22.

Bátorítás vallástételre

Tanítás a vagyonról

Intés vigyázásra

Az idők jelei

A terméketlen fügefa

23.

Jézus meggyógyítja a meggörnyedt asszonyt

A vakon született ember meggyógyítása

Lelki vakság

A jó pásztor

24.

Jézust meg akarják kövezni istenkáromlásért

A szoros kapu

Ebéd egy farizeus házában

Önmegtagadás és kereszthordozás

Az elveszett juh és az elveszett drahma

25.

A tékozló fiú

A hamis sáfár

A vagyon terhe

A tanítványság

26.

Lázár feltámasztása

A nagytanács elhatározza Jézus megölését

Tíz leprás meggyógyítása

Isten országa és az Emberfia eljövetele

27.

Két példázat az imádságról

Vita a farizeusokkal a válásról

Jézus megáldja a kisgyermekeket

A gazdag ifjú

A tanítványok jutalma

28.

Zebedeus fiainak kérése

A vak Bartimeus meggyógyítása

Zákeus

A minák példázata

Jézus megkenetése Betániában

29.

Jézus bevonul Jeruzsálembe

A terméketlen fügefa

Jézus megtisztítja a templomot

A földbe esett búzaszem

Aki hisz Jézusban, az Atyában hisz

30.

Az elszáradt fügefa történetének tanulsága

Kérdés Jézus hatalmáról

A két testvér példázata

A gonosz szőlőművesek példázata

A királyi menyegző példázata

Az adópénz kérdése

Kérdés a feltámadásról

31.

A nagy parancsolat

Jézus beszéde a kapzsiság és a nagyravágyás ellen

Az özvegyasszony két fillérje

A nagy megpróbáltatás ideje

32.

Jeruzsálem pusztulása

Az Emberfia eljövetele

Az idő közel

Készen kell állni

33.

Az utolsó ítéletről

Júdás elárulja Jézust

Előkészületek a páskára

Ki a legnagyobb?

Jézus megmossa tanítványai lábát

Jézus bejelenti, hogy valaki elárulja őt

34.

Jézus beszélgetése Péterrel

Az utolsó vacsora

Jézus az út az Atyához

A Szentlélek ígérete

Megmaradni a szeretetben

35.

A tanítványok és a világ

A Szentlélek elvezet a teljes igazságra

Jézus közeli visszatérését ígéri

Jézus az imádság meghallgatását ígéri

Jézus főpapi imádsága

A Gecsemáné-kertben

36.

Jézus elfogatása

Kihallgatás Annás előtt

Péter az udvaron

Kihallgatás Kajafás előtt

Péter letagadja, hogy ismeri Jézust

Kihallgatás a nagytanács előtt

Júdás halála

37.

Kihallgatás Pilátus előtt

Kihallgatás Heródes előtt

Kihallgatás Pilátus előtt másodszor

Út a Golgotára

38.

Jézust keresztre feszítik

Elvégeztetett

Természetfeletti jelenségek

Megállapítják, hogy Jézus meghalt

Jézus temetése

A sír őrzése

39.

A sír üres

Péter és János az üres sírnál

Jézus megjelenik a magdalai Máriának

Jézus megjelenik a többi asszonynak

Az őrség megvesztegetése

Az emmausi tanítványok

40.

Jézus megjelenik a tanítványoknak

Tamás lát és hisz

Jézus megjelenik a Tibériás-tengernél

Az apostolok kiküldése

Jézus mennybemenetele

Epilógus

Igehelymutató

A szerzőkről

Kiadja a Harmat Kiadó

1113 Budapest, Karolina út 62.

Telefon/fax: (1) 466 9896, (1) 386 0865

E-mail: harmat@harmat.hu

Internet: www.harmat.hu

Felelős kiadó: Herjeczki Kornél

Felelős szerkesztő: Gér-Bódiss Tímea

Műszaki vezető: Bernhardt Péter

Borítóadaptáció és tördelés: Lente István

Elektronikus változat: Ambrose Montanus

Felhasznált betűtípusok

Libre Bodoni – SIL Open Font License

Noto Serif – Apache License 2.0

Source Serif 4 – SIL Open Font License

Vollkorn – SIL Open Font License